འབྱོར་ཞིང་དོན་མང་ཚོང་གིས་འཚོ།  ། གཞན་གྱི་ཆུང་མ་ལ་སྲེད་ཅིང་།  ། སེམས་གདུག་རྙེད་ཆུང་དམག་དཔོན་འགྱུར།  ། བཟོ་གནས་ལ་མཁས་གཟི་བརྗིད་ཅན༑ ༑ ཆུང་མ་གཉིས་ལྡན་དྲུག་ཅུར་འཚོ།  ། སྐྱེ་བའི་ཉི་མར་འཆི་འགྱུར་ཏེ།  ། མཚོན་ནམ་སྲོག་ཆགས་གདུག་པས་སོ།  ། སྐྱེ་བའི་ཉི་མར་གང་བཙས་པ།  ། ཉི་མ་དགུ་དང་ཟླ་བ་དགུ།  ། ལོ་དགུ་ལ་ནི་གློ་བུར་དུ།  ། གལ་ཏེ་ཤི་བར་མ་གྱུར་ན།  ། དབུལ་ཞིང་ཆོས་ནི་སྤྱོད་པ་དང་།  ། ཡུལ་འཁོར་ལས་ནི་མི་བསྐྱོད་ཅིང་།  ། གཞན་གྱིས་མཆོད་པའི་གནས་སུ་གྱུར།  ། བདེན་པར་སྨྲ་ཞིང་སྙན་པར་བརྗོད།  ། བཟོ་དང་སྒྱུ་རྩལ་ལས་ལ་མཁས།  ། ཆུང་མ་གཅིག་ལྡན་གཉེན་ལ་བྱམས།  ། བདུན་ཅུར་འཚོ་ཞིང་རྒ་ཤི་ལ།  ། ཆུ་ཡི་གནོད་པས་འཆི་བར་འགྱུར།  ། རྒ་ཤི་ལ་ནི་བཙས་གྱུར་པ༑ ༑ ཉི་མ་གཉིས་དང་ཟླ་བ་བདུན།  ། ལོ་དགུ་དག་ལ་མ་ཤི་ན།  ། ཡིད་གཞུངས་གཉེན་འདུན་རྣམས་ལ་བྱམས།  ། གདུག་ཅིང་སྡིག་པའི་ལས་ལ་དགའ།  ། བྱིས་པའི་ཚེ་ན་ནད་དང་ལྡན།  ། ཕྱི་ནས་ནད་བྱང་དགྲ་ཉུང་ཞིང་།  ། དྲུག་ཅུ་རྩ་བཞིར་འཚོ་བ་སྟེ།  ། ལུས་ཀྱི་ཡན་ལག་སྨས་ནས་ཀྱང་།  ། མ་རིག་པ་ཡི་ཉི་མ་ལ།  ། འཆི་བདག་དང་ནི་ཕྲད་པར་འགྱུར།  ། སྐྱེ་བ་བརྟག་པའོ། །  ། ། མ་རིག་པ་ཡི་ཉི་མ་ལ།  ། གཏོང་དང་མཆོད་སྦྱིན་ཞིང་ཁང་བརྩམས།  ། མགོ་ལུས་བཀྲུས་ན་བཀྲ་ཤིས་ཤིང་།  ། གོས་གོན་ཕན་ཐོགས་མི་འགྱུར་རོ།  ། འདུ་བྱེད་རིག་བསླབ་མདའ་གཞུ་བཟུང་།  ། རང་གི་ལས་བྱ་བག་མ་བླང་།  ། དགྲ་གཞོམ་ཁང་པ་བརྩིག་པར་བྱ།  ། ལུས་བཀྲུས་ཡིད་འོང་གོས་རྙེད་འགྱུར།  ། མགོ་བཀྲུས་གོས་གསར་བགོས་གྱུར་ན།  ། ནད་དང་སྐྲག་སྔངས་འབྱུང་བར་འགྱུར།  ། སྦྱིན་པ་གཏང་བར་མི་བྱའོ།  ། རྣམ་ཤེས་རྒྱལ་པོར་དབང་བསྐུར་ཞིང་།  ། དམག་བསྡུ་དགྲ་འདུལ་གྲོང་ལས་བྱ།  ། མགོ་བོ་བཀྲུས་ན་ཡིད་འོང་ཞིང་།  ། ལུས་ཀུན་བཀྲུས་ན་སྐྲག་སྔངས་འབྱུང་།  ། གོས་གསར་བགོས་ན་མཛེས་པར་འགྱུར།  ། མིང་གཟུགས་འཇིགས་ལས་གྲོལ་བ་དང་།  ། ཞི་བའི་ལས་བྱ་ཤིས་པ་བརྗོད།  ། བླ་མ་བསྟེན་པར་བྱ་བ་དང་།  ། སྐྲ་དང་ཁ་སྤུ་སེན་མོ་བྲེག། ལམ་དུ་ཞུགས་ན་བདེ་བར་རྒྱུ༑ ༑ མགོ་བོ་བཀྲུས་ན་སྐྲ་དཀར་འབྱུང་།  ། ལུས་བཀྲུས་སྐྲག་སྔངས་འབྱུང་བ་སྟེ༑ ༑ གོས་བགོས་མྱུར་དུ་འཛད་པར་འགྱུར།  ། སྐྱེ་མཆེད་དྲུག་ལ་དབང་བསྐུར་དང་༑ ༑ གཙོ་བོར་གནས་དང་ཡུལ་གཟུང་དང་།  ། གཏར་སྦ་གྲོང་འཇུག་བརྟན་ལས་འགྲུབ།  ། ལུས་ཀུན་བཀྲུས་ན་ཕ་མ་སྐྲག། མགོ་བཀྲུས་གོས་གོན་མཛེས་པར་འགྱུར།  ། རེག་པ་ལ་ནི་རྐུ་བ་དང་།  ། མཐུ་དང་སྲོག་གཅོད་ལ་སོགས་པ།  ། དྲག་ཅིང་རྩུབ་པའི་ལས་རྣམས་འགྲུབ།  ། མགོ་བོ་བཀྲུས་ན་རྩོད་པ་འབྱུང་།  ། ལུས་པོ་བཀྲུ་བར་མི་བྱའོ།  ། གོས་བགོས་མཛའ་བོའི་ཁྲག་མཐོང་ཞིང་།  ། ཡུན་རིང་གནས་པར་མི་འགྱུར་བས།  ། བགོ་བར་མི་བྱ་གྱོན་འདོད་ན།  ། དགེ་སློང་ལ་ནི་བཏུད་དེ་བགོ། ཚོར་བར་མཛའ་བོ་ཡིད་འོང་དང་།  ། བྲན་དང་ནོར་བསྡུ་བག་མ་བླང་།  ། ཚོང་བྱ་ཆུ་བོ་དག་ལས་བསྒྲལ།  ། མགོ་བཀྲུས་སྐྲ་འབྱི་སྐྲག་སྔངས་འབྱུང་༑ ༑ ལུས་ཀུན་བཀྲུས་ན་ཡིད་མི་བདེ།  ། གྲོགས་པོའི་མདུན་དུ་གོས་བགོས་ན༑ ༑ ཡིད་ལ་འདོད་པ་འགྲུབ་པར་འགྱུར།  ། སྲེད་པར་ནོར་རྫས་བསྡུ་བར་བྱ།  ། ས་བོན་བཏབ་ན་འབྲུ་རྣམས་འཕེལ།  ། མགོ་བོ་བཀྲུས་ན་སྐྲ་འབྱི་ཞིང་།  ། ལུས་པོ་བཀྲུས་ན་སྐྲག་སྔངས་འབྱུང་།  ། དེ་ཡི་མཚན་མོ་གོས་གོན་ན།  ། རྟག་ཏུ་བདེ་བ་ཉིད་དུ་འགྱུར།  ། ལེན་པའི་ཉི་མར་ནོར་བསྡུ་ཞིང་།  ། ཞི་བའི་ལས་བྱ་བག་མ་བླང་།  ། སློབ་དཔོན་དུ་ནི་གནས་པ་དང་།  ། སྨན་སྦྱར་ཕོ་ཉ་བཏང་བ་དང་།  ། སྐྲ་དང་ཁ་སྤུ་སེན་མོ་བྲེག། མགོ་བཀྲུས་འབྱོར་ཞིང་སྐྲ་བཟང་འགྱུར།  ། ལུས་བཀྲུས་ནོར་རྙེད་དཔལ་དང་ལྡན།  ། གོས་གོན་ཕན་ཐོགས་མི་འགྱུར་རོ།  ། སྲིད་པར་ལྷ་ཡི་རྣལ་འབྱོར་དང་།  ། སྔགས་འགྲུབ་མཛའ་བོ་བསྡུ་བར་བྱ།  ། གཞན་ཡང་དགེ་བའི་ལས་རྣམས་འགྲུབ།  ། རྩོད་སྤང་མགོ་བཀྲུས་བཟའ་བ་རྙེད།  ། ལུས་བཀྲུས་མཛེས་ཞིང་མཚན་མོའྀ་ཚེ།  ། རྒན་ལ་བཏུད་ནས་གོས་གྱོན་ཤིས།  ། སྐྱེ་བ་ཁྱིམ་དང་གཙོ་བོའི་ལས༑ ༑ འགྲུབ་འགྱུར་མགོ་བཀྲུས་བཀུར་སྟི་ཐོབ།  ། ལུས་བཀྲུ་ཡིད་དགའ་གོས་གྱོན་ན།  ། ཡུན་རིང་གནས་ཤིང་ཕན་ཐོགས་འགྱུར།  ། རྒ་ཤིར་ནོར་བསྡུ་མཆོད་སྦྱིན་བྱ།  ། རྩོད་སྤང་མགོ་བཀྲུས་བདེ་བར་འགྱུར།  ། ལུས་བཀྲུས་ནད་དང་གོད་རླག་འབྱུང་།  ། གོས་བགོས་ཡུན་རིང་མི་གནས་སོ།  ། ལས་བརྟག་པའོ། །  ། ། མ་རིག་པ་ལ་ཤར་དུ་ཤིས།  ། ལྷོ་དང་ནུབ་ཏུ་རྩོད་དང་འཕྲད།  ། དོན་དུ་གཉེར་བ་འགྲུབ་མི་འགྱུར།  ། བྱང་དུ་སྙན་པའི་ཚིག་ཐོས་སོ།  ། འདུ་བྱེད་ཤར་དུ་ནོར་རྙེད་ལྡོག། ལྷོར་སོང་མྱ་ངན་ཞི་ཞིང་བདེ།  ། ནུབ་ཏུ་ཟས་འཐོབ་བཙལ་བ་རྙེད༑ ༑ བྱང་དུ་དོན་གྲུབ་བདེ་བར་ལྡོག། རྣམ་ཤེས་ཤར་དུ་ཉོན་མོངས་ཤིང་།  ། ལྷོར་སོང་ཉེ་ཞོ་མེད་པར་ལྡོག། ནུབ་ཏུ་རྩོད་ཕྲད་བྱང་ཕྱོགས་སུ།  ། ནོར་རྙེད་མིང་གཟུགས་ཉི་མ་ལ།  ། ལྷོ་དང་ཤར་དུ་བསམ་པ་རྫོགས།  ། ནུབ་དང་བྱང་དུ་དོན་མི་འགྲུབ༑ ༑ སྐྱེ་མཆེད་ཤར་དུ་ནོར་རྙེད་འགྱུར།  ། ལྷོར་སོང་དོན་གྲུབ་བདེ་བར་ལྡོག༑ ནུབ་དང་བྱང་དུ་རེ་བ་རྫོགས།  ། རེག་པར་ཤར་དུ་ནད་ཀྱིས་ཐེབས།  ། ལྷོར་མཛེས་ནུབ་ཏུ་ཅ་ཅོ་འབྱུང་།  ། བྱང་དུ་ནོར་རྙེད་འགོར་བར་འགྱུར།  ། ཚོར་བར་ཤར་དུ་སེམས་བདེ་ཞིང་།  ། མྱ་ངན་དང་ནི་བྲལ་བར་འགྱུར།  ། ལྷོ་རུ་ནད་འབྱུང་རྩོད་དང་འཕྲད།  ། ནུབ་ཏུ་ཤི་བའི་གཏམ་ཐོས་ཤིང་།  ། བྱང་དུ་སྙན་པའི་ཚིག་ཐོས་འགྱུར༑ ༑ སྲེད་པར་ཤར་དུ་བགོ་བ་རྙེད།  ། ལྷོ་རུ་སོང་ན་ནོར་རྙེད་ཅིང་།  ། མྱ་ངན་ཕྲན་ཚེགས་འབྱུང་བར་འགྱུར།  ། ནུབ་ཏུ་ཤི་བའི་གཏམ་ཐོས་ལ།  ། བྱང་དུ་སོང་ན་བདེ་བར་ལྡོག། ལེན་པར་ཤར་དུ་སྐྲག་པར་འགྱུར།  ། ལྷོར་མཛེས་ནུབ་ཏུ་འཇིགས་པར་འབྱུང་།  ། བྱང་དུ་བསམ་རྫོགས་བདེ་བར་ལྡོག། སྲིད་པའི་ཉི་མ་ཤར་དུ་སོང་།  ། འཇིགས་ཤིང་ཀུན་ནས་ཉོན་མོངས་འགྱུར།  ། ལྷོ་དང་ནུབ་དང་བྱང་ཕྱོགས་སུ།  ། འདོད་པའི་དོན་གྲུབ་བདེ་བར་ལྡོག། སྐྱེ་བར་ཤར་དུ་ནོར་རྙེད་མོད༑ ༑ དེ་ནི་བརླག་པར་འགྱུར་བ་ཡིན།  ། ལྷོར་སོང་མཛེས་ཤིང་གཏམ་སྙན་ཐོས༑ ༑ ནུབ་ཏུ་ཉེ་ཞོ་མེད་པར་ལྡོག། བྱང་དུ་ནོར་རྙེད་རྒ་ཤི་ལ།  ། ཤར་དུ་སོང་ན་མྱུར་དུ་ལྡོག། ལྷོ་རུ་སྙན་པའི་ཚིག་ཐོས་སོ།  ། ནུབ་ཏུ་སྐྲག་སྔངས་འབྱུང་བར་འགྱུར༑ ༑ བྱང་དུ་སོང་ན་བདེ་བར་འགྱུར།  ། ཕྱོགས་བརྟག་པའོ། །  ། ། མ་རིག་པ་ཡི་ཉི་མ་ལ།  ། གལ་ཏེ་ནོར་ནི་སྟོར་གྱུར་ན།  ། རྐུན་མ་བྱང་ཕྱོགས་ནས་འོངས་པ།  ། སྐྲ་ངན་ཞིག་གིས་ཁྱེར་གྱུར་ནས།  ། གྲོང་ཁྱེར་ཤར་ཕྱོགས་མི་རིང་བར།  ། གནས་ཏེ་ཉི་མ་དགུ་ན་རྙེད།  ། འདུ་བྱེད་ལ་ནི་རྐུན་མ་དེ།  ། ཤར་ཕྱོགས་ནས་འོངས་སེར་སྐྱའི་མདོག། རྟག་ཏུ་ཆོམ་པོ་ལ་དགའ་ཞིང་།  ། གོས་ངན་གོན་པས་ཤར་ཕྱོགས་སུ།  ཁྱེར་ཏེ་ཤེར་ན་དེས་གཏོད་འགྱུར།  ། རྣམ་ཤེས་ལ་ནི་རྐུན་མ་དེ།  ། རང་གི་ཁྱིམ་གནས་སེར་སྐྱའི་མདོག། གདོང་གི་དབྱིབས་ཆུང་དེས་ཁྱེར་ཏེ།  ཁས་མི་ལེན་ཡང་རྙེད་པར་འགྱུར།  ། མིང་གཟུགས་རྐུན་མ་སྤུན་གཉིས་པ༑ ༑ གཅིག་ནི་སྐྲ་གནག་གཞན་སྐྲ་དཀར།  ། བཞིན་མི་སྡུག་ཅིང་བཟོ་ཤེས་པ།  ། དེས་ཁྱེར་ཉི་ཤུ་གཅིག་ན་རྙེད།  ། སྐྱེ་མཆེད་དྲུག་ལ་ཁྱིམ་མཚེས་མི།  ཁ་དོག་སེར་སྐྱ་མིག་ཆེ་ཞིང་།  ། གསུས་པ་ཆེ་བ་དེས་ཁྱེར་ཏེ།  ། ཆུ་འགྲམ་གྲོང་ལ་བརྟེན་པ་ཡི༑ ༑ ནད་པ་ཞིག་ལ་བཅོལ་ནས་གནས།  ། ཞག་གཉིས་དག་ལ་མ་ཁུགས་ན།  ། ཕྱིས་ནི་རྙེད་པར་མི་འགྱུར་རོ།  ། རེག་ལ་རང་གི་ཁྱིམ་མཚེས་ཏེ།  ། རྟག་ཏུ་འོང་ཞིང་མང་དུ་སྨྲ།  ། སྐྲ་ནག་ཚོ་ཞིང་སྤོབས་པ་ཆེ།  ། མི་བཞི་དང་ནི་འགྲོགས་ནས་བརྐུས༑ ༑ གླེངས་ན་བསྙོན་ཞིང་ཡུན་རིངས་ན།  ། རྩོད་པས་གཞན་ལ་སྐྲག་ནས་གཏོད༑ ༑ ཚོར་བའི་ཉི་མ་རྐུན་མ་ནི།  ། གཅིག་པུ་ཐག་རིང་ནས་འོངས་པ།  ཁྲ་བོའི་ཁྱྀ་ནི་རྗེས་འབྲང་བ།  ། དེས་བརྐུས་ཉི་ཤུ་གཅིག་ན་གཏོད།  ། སྲེད་པ་ཡི་ནི་ཉི་མ་ལ༑ ༑ ནུབ་ཕྱོགས་ནས་འོངས་ཕོངས་པ་སྟེ།  ། དེས་བརྐུས་ཁྱི་ནག་ཡོད་པ་ཡི།  ། མི་ཞིག་ལ་ནི་གཏམས་གྱུར་ཏེ།  ། དེ་དང་རྐུན་མ་དེ་འཐབས་ནས།  ། མི་དེས་བདག་ལ་གཏོད་པར་འགྱུར།  ། ལེན་པ་ཤར་ནས་འོངས་པའི་མི།  ། གཉིས་ཀྱིས་བརྐུས་ནས་ནུབ་ཏུ་སོང་།  ། ནོར་གྱི་དོན་དུ་བརྩད་གྱུར་ནས།  ། གཅིག་གིས་བདག་ལ་ནོར་གཏོད་དོ།  ། སྲིད་པའི་ཉི་མར་རྐུན་མ་དེ།  ། ཤར་གྱི་ཕྱོགས་ནས་འོངས་པ་སྟེ།  ། གཡེར་བག་དང་ལྡན་ཤིན་ཏུ་སྒྲིན།  ། དེས་བརྐུས་ཡུན་རིང་ལོན་པ་ན།  ། མི་ཞིག་འཁུས་ནས་རྙེད་པར་འགྱུར།  ། སྐྱེ་བ་ལ་ནི་རྐུན་མ་གསུམ།  ། ཕྱི་མི་གཉིས་དང་ནང་མི་གཅིག། དེ་ལ་དལ་བུས་ཤེར་ན་ནི།  ། ཡུན་རིང་ཞིག་ན་གཏོད་པར་འགྱུར།  ། རྒ་ཤི་ལ་ནི་ནོར་སྟོར་ན།  ། བྱང་ཕྱོགས་ནས་འོངས་ལུས་རིང་ཞིང་།  ། སྐད་མཛེར་སོ་ཆག་སྐྲ་དཀར་ཅན།  ། མ་མཆུ་འཕྱང་བ་ཞིག་གིས་བརྐུས།  ། ཉི་མ་ཉི་ཤུ་ལྔ་ལ་རྙེད༑ ༑ རྐུན་མ་བརྟག་པའོ། །  ། ། མ་རིག་པ་ཡི་ཉི་མ་ལ།  ། གལ་ཏེ་ནད་ཀྱིས་ཐེབས་གྱུར་ན།  ། ཤིན་ཏུ་བག་བྱ་ཟླ་ཕྱེད་ལ།  ། མ་ཤི་ན་ནི་གསུམ་ན་འཚོ།  ། འདུ་བྱེད་བདུན་ལ་མ་ཤི་ན།  ། དེ་ནས་ཉི་མ་གསུམ་ན་འཚོ།  ། རྣམ་ཤེས་ཉི་མ་གསུམ་དང་ལྔ།  ། དེ་བཞིན་བརྒྱད་ལ་མ་ཤི་ན།  ། དེ་རྗེས་ཞག་བདུན་དག་ལ་འཚོ།  ། མིང་གཟུགས་ལྔའམ་གསུམ་ལས་ཐར༑ ༑ བདུན་ལ་ངེས་འཚོ་སྐྱེ་མཆེད་ལ།  ། གསུམ་མམ་བཞི་ལ་མ་ཤི་ན།  ། བཅུ་ལ་ནད་ལས་ཐར་བར་འགྱུར།  ། རེག་པར་གསུམ་ལ་མ་འགགས་ན།  ། བརྒྱད་ལ་འཚོ་ཞིང་སྐྱེས་བུ་དེ།  ། ཚེ་རིང་ནད་མེད་བདེ་བར་འགྱུར།  ། ཚོར་བར་ཉི་མ་དགུ་པ་ལ༑ ༑ འཆི་བདག་དང་ནི་མ་ཕྲད་ན།  ། དེ་ནས་བཅུ་ན་ངེས་པར་འཚོ།  ། སྲེདཔར་བརྒྱད་ལ་མ་ཤི་ན།  ། བཅུ་པ་ལ་ནི་འཚོ་འགྱུར་ཏེ།  ། གལ་ཏེ་དེ་ལས་འདས་ན་འཆི༑ ༑ ལེན་པར་ཉི་མ་བརྒྱད་པ་ལ།  ། ལུས་སེམས་བྲལ་བར་མ་གྱུར་ན།  ། བཅུ་ལ་འཚོ་ཞིང་སྲིད་པ་ལ།  ། གསུམ་མམ་དགུ་ལ་དེ་ཡི་སྲོག། མ་འགགས་ན་ནི་ལྔ་ལ་འཚོ།  ། སྐྱེ་བར་ལྔ་ལ་མ་ཤི་ན།  ། བཅུ་པ་ལ་འཚོ་རྒ་ཤིའི་ཚེ།  ། ཉི་མ་གསུམ་མམ་བདུན་པ་ལ།  ། གཤིན་རྗེའི་གདོན་གྱིས་མ་ཟིན་ན།  ། ནད་ལས་ཐར་ཞིང་བདེ་བར་འགྱུར།  ། ནད་བརྟག་པའོ། །  ། ། མ་རིག་པ་ཡི་ཉི་མ་ལ།  ། མིག་འགུལ་ཕ་མ་སྐྲག་པར་འགྱུར།  ། འདུ་བྱེད་གཡོན་པས་མཛེས་འགྱུར་ཞིང་།  ། གཡས་པས་བྱ་བ་ཅུང་ཟད་འགྲུབ།  ། རྣམ་ཤེས་གཡོན་པས་བགོ་བ་རྙེད།  ། གཡས་པས་རྩོད་འབྱུང་མིང་གཟུགས་ལ།  ། ནོར་རྙེད་སྐྱེ་མཆེད་དྲུག་ལ་ནི།  ། གཡོན་པས་མཛེས་ཤིང་གཡས་པ་ཡིས།  ། ནོར་ཉམས་རེག་པའི་ཉི་མ་ལ།  ། གཡོན་པས་རྩོད་འབྱུང་གཡས་ནོར་རྙེད།  ། ཚོར་བར་གཡོན་པས་བཟའ་བཏུང་རྙེད།  ། གཡས་པས་མྱ་ངན་འབྱུང་བར་འགྱུར།  ། སྲེད་པར་གཡོན་པས་གཉེན་འདུ་ཞིང་།  ། གཡས་པས་སྟོར་བ་རྙེད་པར་འགྱུར།  ། ལེན་པ་ལ་ནི་བགོ་བ་རྙེད།  ། སྲིད་པར་རྩོད་དང་ནོར་རླག་འབྱུང་།  ། སྐྱེ་བ་ལ་ནི་མགྲོན་འོང་ཞིང་༑ ༑ རྒ་ཤིར་གཡོན་པས་བགོ་བ་རྙེད།  ། གཡས་པས་ཕོ་ཉའམ་མཛའ་བོའམ། །  གློ་བུར་བ་ནི་འདུ་བར་བསྟན།  ། མིག་འགུལ་བ་བརྟག་པའོ། །  ། ། མ་རིག་པ་ཡི་ཉི་མ་ལ།  ། རྣ་བ་གཡས་པ་ངུ་ན་ནི།  ། སྡུག་པའི་བུད་མེད་འདུ་བར་བསྟན།  ། གཡོན་པས་བཟའ་དང་བཏུང་བ་རྙེད།  ། འདུ་བྱེད་གཡས་དགེ་གཡོན་ནོར་རྙེད།  ། རྣམ་ཤེས་ལ་ནི་དགའ་ཞིང་མཛེས།  ། མིང་གཟུགས་གཡས་པས་ནོར་རྙེད་ཅིང་།  ། གཡོན་པས་དགྲ་ཡི་འཇིགས་པ་འབྱུང་།  ། སྐྱེ་མཆེད་གཡས་སྐྲག་གཡོན་པས་རྩོད།  ། རེག་པར་གཡས་པས་འཇིགས་ཤིང་སྡང་།  ། གཡོན་པས་མགྲོན་འོང་ཚོར་བ་ལ།  ། གཡས་དགེ་གཡོན་པས་ནོར་རྙེད་འགྱུར།  ། སྲེད་པར་གཡས་པས་མཛའ་སྡུག་གི། གཏམ་སྙན་ཐོས་ཤིང་གཡོན་པས་ནི།  ། ཤི་བའི་གཏམ་ཐོས་ལེན་པར་གཡས།  ། གཞན་ལ་ཕན་ཐོགས་གཡོན་པས་མཛེས།  ། སྲིད་པར་གཡས་པས་གཏམ་སྙན་ཐོས།  ། གཡོན་པས་མཛེས་འགྱུར་སྐྱེ་བར་གཡས།  ། དགའ་བར་བྱེད་པའི་གཏམ་སྙན་ཐོས།  ། གཡོན་པས་སྟོར་བའི་ཁུངས་འབྱུང་ངོ་།  ། རྒ་ཤིའི་ཉི་མར་གཡས་པས་ནི།  ། ནད་དང་བྲལ་བར་འགྱུར་བ་སྟེ།  ། གཡོན་པས་གོས་རླག་འབྱུང་བར་འགྱུར།  ། རྣ་བ་ངུ་བའི་བརྟག་པའོ། །  ། ། མ་རིག་པ་ལ་རྐན་འགུལ་ན།  ། མགྲོན་འོང་འདུ་བྱེད་ཉི་མ་ལ།  ཁྱིམ་གྱི་གཙོ་བོ་དག་ལ་ཤིས།  ། རྣམ་ཤེས་མ་རིག་པ་དང་མཚུ